31991R0344
L 041/15
JURNALUL OFÍCIAL AL UNIUNII EUROPENE
REGULAMENTUL (CEE) NR. 344/91 AL COMISIEI
din 13 februarie 1991
de stabilire a normelor de aplicare a Regulamentului (CEE) nr. 1186/90 al Consiliului de extindere a domeniului de aplicare al grilei comunitare de clasificare a carcaselor de bovine adulte
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1186/90 al Consiliului din 7 mai 1990 de extindere a domeniului de aplicare a grilei comunitare de clasificare a carcaselor de bovine adulte (1), în special articolul 2,
întrucât Regulamentul (CEE) nr. 1186/90, în special articolul 1, prevede extinderea domeniului de aplicare a grilei comunitare de clasificare a carcaselor de bovine adulte stabilită de Regulamentul (CEE) nr. 1208/81 al Consiliului din 28 aprilie 1981 de stabilire a grilei comunitare de clasificare a carcaselor de bovine adulte (2), la toate carcasele și semicarcasele introduse pe piață;
întrucât se consideră necesară precizarea condițiilor de identificare a carcaselor clasificate; întrucât sistemul de marcare prevăzut pentru produsele supuse intervenției este cel mai potrivit în acest scop, întrucât ar trebui să se prevadă crearea unei marcări similare celei stabilite de Regulamentul (CEE) nr. 859/89 al Comisiei din 29 martie 1989 privind normele de aplicare a măsurilor de intervenție în sectorul cărnii de vită și mânzat (3), modificat prin Regulamentul (CEE) nr. 2271/90 (4), în special articolul 4 alineatul (3), autorizând în același timp statele membre să acorde derogări privind amplasarea marcărilor respective;
întrucât, în conformitate cu practica anumitor state membre, în anumite condiții, etichetarea oferă aceleași garanții cu privire la fiabilitatea identificării ca și marcarea și permite în plus prezentarea unor informații mai detaliate; întrucât este oportun să se permită statelor membre să folosească etichetarea în locul marcării;
întrucât ar trebui prevăzută indicarea categoriei în conformitate cu Regulamentul (CEE) nr. 1208/81, în special articolul 3 alineatul (1);
întrucât, având în vedere capacitatea redusă a unor abatoare mici, ar trebui să se recurgă la articolul 2 litera (b) din Regulamentul (CEE) nr. 1186/90 și să se prevadă posibilitatea derogării, la cererea unui stat membru, de la obligativitatea clasificării, cu condiția ca numărul mediu de bovine adulte sacrificate să fie redus; întrucât Comisia trebuie să decidă ținând cont de unele circumstanțe, în special de obiectivul armonizării progresive în acest domeniu; întrucât, în vederea simplificării aplicării dispoziției menționate anterior în cazul unităților mai mici, se recomandă autorizarea statelor membre în vederea acordării acestei derogări, fie că este vorba de unități care nu sacrifică mai mult de 75 de bovine adulte pe săptămână în medie pe an, fie ca este vorba de carcase provenite de la animale cumpărate vii de către comercianții care practică în exclusivitate vânzarea cu amănuntul și sacrificate pentru ei pe bază de contract;
întrucât, în cazul în care o unitate aprobată realizează ea însăși dezosarea tuturor carcaselor obținute și clasificate, identificarea obligatorie nu își mai are rostul;
întrucât clasificarea trebuie realizată de către personal având calificările necesare certificate prin licență sau aprobare;
întrucât fiabilitatea clasificărilor trebuie verificată prin controale eficiente efectuate de organisme private sau publice independente de abatoarele controlate; întrucât este necesar să se prevadă posibilitatea de sancționare a clasificărilor incorecte, în special prin retragerea licenței persoanei responsabile;
întrucât este necesar ca statele membre să fie obligate să comunice Comisiei dispozițiile adoptate în vederea asigurării respectării Regulamentului (CEE) nr. 1186/90 și a sancționării eventualelor încălcări, în special cele ale prezentului regulament;
întrucât Comitetul de gestionare a cărnii de vită și mânzat nu a emis nici un aviz în termenul stabilit de președintele acestuia,
ADOPTĂ PREZENTUL REGULAMENT:
Articolul 1
(1) Identificarea, prevăzută la articolul 1 din Regulamentul (CEE) nr. 1186/90, a carcaselor sau semicarcaselor clasificate în conformitate cu grila comunitară de clasificare a carcaselor de bovine adulte stabilită de Regulamentul (CEE) nr. 1208/81 în cadrul unităților aprobate este efectuată printr-o marcă prin intermediul căreia se indică categoria, clasele de conformație și stratul de grăsime.
Această marcare se realizează prin ștampilare cu cerneală de neșters și netoxică după un procedeu aprobat de autoritățile naționale competente, literele și cifrele având cel puțin doi centimetri înălțime. Mărcile se aplică pe sferturile posterioare la nivelul vrăbioarei anterior la înălțimea celei de-a patra vertebre lombare și pe sferturile anterioare la nivelul zonei lățite a pieptului, la 10-30 de centimetri de fanta sternului. Cu toate acestea, statele membre pot determina și alte amplasări pe fiecare sfert cu condiția de a informa în prealabil Comisia cu privire la aceasta.
(2) Fără a aduce atingere dispozițiilor articolului 4 alineatul (3) litera (d) din Regulamentul (CEE) nr. 859/89 și ale articolului 2 alineatul (2) din Regulamentul (CEE) nr. 3445/90 al Comisiei (5), statele membre pot autoriza înlocuirea marcării prin etichetare efectuată în următoarele condiții:
-
etichetele nu pot fi păstrate și aplicate decât în unitățile aprobate unde se sacrifică animalele; dimensiunile lor nu pot fi mai mici de 5 x 10 cm;
-
acestea trebuie să indice, pe lângă informațiile prevăzute la alineatul (1), numărul aprobării abatorului, numărul de identificare sau de sacrificare al animalului, data sacrificării și greutatea carcasei;
-
indicațiile menționate la liniuța a doua trebuie să fie perfect lizibile, nu este autorizată nici o modificare ulterioară;
-
etichetele trebuie să fie inviolabile și să fie bine atașate de fiecare sfert în locurile desemnate la alineatul (1).
(3) Mărcile și etichetele nu trebuie îndepărtate înaintea dezosării sferturilor.
(4) Indicarea categoriei se face în conformitate cu dispozițiile articolului 3 alineatul (1) din Regulamentul (CEE) nr. 1208/81.
Articolul 2
(1) La solicitarea unui stat membru, Comisia poate acorda o derogare de la obligațiile privind clasificarea carcaselor de bovine adulte prevăzute la articolul 1 din Regulamentul (CEE) nr. 1186/90 pentru unitățile aprobate care nu sacrifică decât un număr mic de bovine adulte pe săptămână ca medie anuală; atunci când ia decizia în acest sens, Comisia ține cont de evoluția capacității abatoarelor, de organizarea operațiunilor de clasificare și de obiectivul armonizării progresive în acest domeniu.
Derogarea trebuie limitată în timp.
(2) Fără a aduce atingere alineatului (1), statele membre pot decide să nu declare obligatorii dispozițiile referitoare la clasificarea carcaselor de bovine adulte prevăzute la articolul 1 din Regulamentul (CEE) nr. 1186/90:
-
pentru unitățile aprobate care nu sacrifică mai mult de 75 de bovine adulte pe săptămână ca medie anuală;
-
pentru vânzătorii cu amănuntul care cumpără animale vii care sunt sacrificate pentru ei pe bază de contract.
(3) Obligațiile privind identificarea carcaselor de bovine adulte prevăzute la articolul 1 nu se aplică în cazul unităților aprobate care realizează ele însele dezosarea tuturor carcaselor obținute.
Articolul 3
(1) Statele membre se asigură că clasificarea este realizată de tehnicieni calificați care dețin o licență în acest sens. Licența poate fi înlocuită printr-o aprobare acordată de statul membru în cazul în care aprobarea corespunde recunoașterii unei calificări.
(2) Clasificarea în cadrul unităților menționate la articolul 1 din Regulamentul (CEE) nr. 1186/90 este verificată inopinat la fața locului de către un organism independent de abatorul în cauză. Controalele trebuie efectuate cel puțin de două ori pe trimestru în toate unitățile aprobate care efectuează clasificarea, pentru cel puțin treizeci de carcase alese la întâmplare. Cu toate acestea, în cazul unităților aprobate prevăzute la articolul 2 alineatul (2) prima liniuță, frecvența controalelor poate fi redusă la un singur control pe trimestru.
În cazul constatării în timpul inspecțiilor a unui număr semnificativ de clasificări incorecte și de identificări neconforme, numărul carcaselor examinate și frecvența controalelor sunt mărite iar licența prevăzută la alineatul (1) poate fi retrasă.
(3) Comisiei îi sunt comunicate de către statele membre dispozițiile prevăzute în vederea aplicării articolului 3 din Regulamentul (CEE) nr. 1186/90 și în vederea sancționării infracțiunilor, dintre care în special falsificarea și utilizarea frauduloasă a ștampilelor și etichetelor sau clasificarea realizată de personal neautorizat.
Articolul 4
Prezentul regulament intră în vigoare la 1 iunie 1991.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 februarie 1991.